Diagnosis and Treatment of Acute Cholecystitis in Advanced and Elderly Age /// Диагностика и лечение на острия холецистит в напреднала и старческа възраст
Дисертационният труд представя съвременните методи за диагностика и лечение на острия холецистит в напреднала и старческа възраст. Актуалността на проблема е в това, че острият холецистит е на първо място по честота в световен мащаб сред острите заболявания на коремната кухина при пациентите от възрастовата група над 60г. Значително нарасналата продължителност на живота през последните години води до увеличаване на групата болни над 60г., което от своя страна характеризира острия холецистит като социално значимо заболяване. Целта на дисертационния труд е да се проучат и анализират диагностиката и методите на лечение на пациентите с остър холецистит в напреднала и старческа възраст, както и да се разработи диагностично-лечебен алгоритъм с оглед оптимизиране на крайните резултати и повишаването на качеството на живот. Задачите на автора са: да се анализират детайлно съвременните тенденции в клиничните проучвания на водещите автори; да се анализират резултатите от лечението на пациентите с остър холецистит в напреднала и старческа възраст за периода 2006-2016г.; да се прецизират показанията и времето за прилагане на консервативно и оперативно лечение; на базата на опита да се направи оценка на приложеното хирургично лечение на острия холецистит; да се разработи диагностично-лечебен алгоритъм за третиране на пациентите с остър холецистит в напреднала и старческа възраст. След подробен статистически анализ върху лечението на пациентите с остър холецистит над 60г. за десетгодишен период, най-добри резултати са отчетени при хирургичното лечение в порядък на отложена спешност (12-72 часа от постъпването в клиниката). Отбелязва се, че лечението трябва да е строго индивидуално спрямо всеки един болен. Ниската честота на следоперативни усложнения и леталите са резултат от адекватна предоперативна подготовка, подготовка на пациентите и правилен избор на срок за осъществяване на оперативната интервенция.
acute cholecystitis, abdominal, gastrointestinal, biliary-stone disease, surgical treatment, elderly, advanced age, Хирургия / Surgery
Networked Digital Library of Theses and Dissertations